《和文侍中锦鸡》
宋代·冯山

微生非自异，翠樾愿深藏。谷口逢罗网，人间重采章。

全身珠缀络，一项锦成囊。易警乌啼早，难驯雉性刚。

仅能逃鼎味，何幸识台光。黄阁恩优厚，青山思渺茫。

鹦言来陇坻，孔翠别炎方。既获安栖地，宁须忆故乡。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。